Fanie Viljoen: 'Dit gaan mense soos 'n vuishou in die donker tref' | Maroela Media
Fanie Viljoen se jongste boek, Offers vir die vlieë, is onlangs as die wenner van Lapa se jeugromankompetisie aangewys. Viljoen is al verskeie kere met die Sanlamprys, die M.E.R.-prys en talle ATKV-Woordveertjies bekroon.
"As jy 'n toekenning ontvang, moedig dit jou as skrywer aan," meen Viljoen. Viljoen brei uit oor die alleenheid van 'n skrywer se werk en erken dat toekennings ure se skryf en eensaamheid die moeite werd maak.
Dit is veral die lesers se terugvoer wat vir hom spesiaal is.
"Die lekkerste is om briewe en boodskappe van jong lesers af te kry. Ek het juis die week op Instagram 'n boodskap van iemand ontvang wat sê dat hy die eerste keer 'n boek van meer as sewentig bladsye gelees het."
Hoewel Viljoen al talle toekennings ontvang het, bly dit 'n konstante uitdaging om voortdurend met nuwe en relevante stories vorendag te kom.
Viljoen is opgewonde oor sy jongste boek wat volgens hom 'n eerste in Afrikaans is.
"Ek glo nie daar is al 'n weermagverhaal vir jongmense in Afrikaans geskryf nie. Ek sien uit om te hoor wat jong mense, veral seuns, daarvan dink," vertel Viljoen.
Luister hier na voorlesing uit die manuskrip van Offers vir die vlieë:
Die boek word later vanjaar deur Lapa Uitgewers uitgegee.
"Tot dan sal ek nog eers moet skaaf en skuur aan die storie. Ons (ek en die uitgewers) moet nog op 'n voorblad besluit en ek moet deur die paneel se verslae werk."
Fanie Viljoen het 'n draai in Maroela Media se ateljee gemaak en met Christa Steyn gesels oor sukses, skrywersblok en sy nuutste boek, Offers vir die vlieë. Luister na die onderhoud boaan hierdie berig.